Dugnadskulturen har stått sterkt i Holmen, og anlegget er blitt til gjennom en stor dugnadsinnsats fra medlemmene. Ishallen er et eksempel på dette, hele hallen er mer eller mindre bygget på dugnad. Utbygging av Fjellhallen på 80-tallet ga ny idrettshall lokalt og bedre treningsmuligheter for Holmens håndballgruppe, dessuten gjorde massene fra fjellet det mulig å forbedre og utvide den eksisterende grusbanen. Tidlig på 1990-tallet ble det i tillegg laget et midlertidig treningsfelt for fotball og på dette feltet kom kunstgressbanen i 2006. I løpet av 2007 hadde foreningen dermed kunstgressbane med lys og under-varme, grusbane med lys i tillegg til gressbane. I 2014 ble grusbanen omgjort til kunstgress. Status for 2016 er dermed 2 kunstgressbaner og 1 gressbane i stor størrelse, samt 1 stykk 7`er kunstgressbane.